## Odluka Ustavnog suda Republike Hrvatske broj:U-II-1693/2003 od 8. ožujka 2006

### NN 43/2006 (19.4.2006.), Odluka Ustavnog suda Republike Hrvatske broj:U-II-1693/2003 od 8. ožujka 2006

# USTAVNI SUD REPUBLIKE HRVATSKE

1030

Ustavni sud Republike Hrvatske, u sastavu Petar Klarić, predsjednik Suda, te suci Mario Kos, Ivan Matija,
Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst, Vice Vukojević i Milan Vuković, odlučujući o zahtjevu za ocjenu drugog propisa s
Ustavom i zakonom, na sjednici održanoj 8. ožujka 2006. godine, donio je

## ODLUKU

I. Poništava se Odluka o izdvajanju dijela
naselja Pupnat u samostalno naselje Kneže, klasa:
021-05/02-03/42, urbroj: 2138/01-1-02-1 koju je
donijelo Gradsko vijeće Grada Korčule 27. prosinca 2002. godine, objavljena u
»Službenom glasniku Grada Korčule«, broj 7/02.

II. Ova odluka objavit će se u »Narodnim
novinama« i »Službenom glasniku Grada Korčule«.

```
Obrazloženje
```

1. Lovro Botica iz Korčule podnio je prijedlog za ocjenu suglasnosti
s Ustavom i zakonom Odluke o izdvajanju dijela naselja Pupnat u samostalno
naselje Kneže (u daljnjem tekstu: Odluka), koju je donijelo Gradsko vijeće
Grada Korčule na sjednici 27. prosinca 2002. godine, a objavljena je u
»Službenom glasniku Grada Korčule«, broj 7 od 30. prosinca 2002. godine.

Predlagatelj smatra da je Odluka donijeta
suprotno člancima 7. i 24. Zakona o lokalnoj i područnoj (regionalnoj)
samoupravi (»Narodne novine«, broj 33/01. i 60/01., u daljnjem tekstu: ZOLS) i
članku 4. Zakona o naseljima (»Narodne novine«, broj 54/88.). Ističe da u
postupku donošenja Odluke nije pribavljeno mišljenje Mjesnog odbora Pupnat, te da je Odluka donijeta po hitnom postupku, a što
je suprotno odredbama Poslovnika Gradskog vijeća Grada Korčule (»Službeni
glasnik Grada Korčule«, broj 1/02). Predlaže da Ustavni sud poništi Odluku.

2. Na temelju odredbe članka 42. stavka 1.
Ustavnog zakona o Ustav­nom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), prijedlog je dostavljen na odgovor donositelju,
Gradskom vijeću Grada Korčule, koje se očitovalo o navodima podnositelja.

*Prijedlog je osnovan.*

3. Osporenom Odlukom Gradsko vijeće Grada
Korčule na sjed­nici 27.
prosinca 2002. godine, pozivom na odredbe članaka 4. i 9. Zakona o naseljima i
članka 58. Poslovnika Gradskog vijeća Grada Korčule, odredilo je nove granice
naselja Pupnat, a ostali dio područ­ja
dotadašnjeg naselja Pupnat, koje se odnosi na
područje Mjesnog odbora Kneže, definiralo je kao samostalno naselje Kneže.

4. Prema odredbi članka 133. stavka 1. Ustava,
jedinice lokalne samouprave su općine i gradovi i njihovo područje određuje se
na način propisan zakonom, a prema odredbi stavka 4. istog članka, u naselju
ili dijelu naselja mogu se, u skladu sa zakonom, osnivati oblici mjesne samouprave.

Na temelju odredbe članka 134. Ustava,
samoupravni djelokrug jedinica lokalne samouprave uređen je u članku 19.
ZOLS-a, koji u stavku 1. propisuje da jedinice lokalne samouprave u svom
samoupravnom djelokrugu obavljaju poslove lokalnog značaja kojima se neposredno
ostvaruju potrebe građana, a koji nisu Ustavom ili zakonom dodijeljeni državnim
tijelima, i to osobito poslove koji se odnose, između ostalog, i na uređenje
naselja i stanovanje.

Odredba članka 4. Zakona o naseljima glasi:

Granice područja naselja utvrđuju se odlukom
skupštine općine, a u slučaju iz člana 3. stava 2. ovog zakona odlukom
skupštine gradske zajednice općina.

Odluku o spajanju i razdvajanju naselja donosi
skupština općine a u slučajevima iz člana 3. stava 2. ovog zakona skupština
gradske zajednice općina, uz pribavljeno mišljenje mjesnih zajednica odnosno
skupština općina.

Prema odredbi članka 9. stavka 1. Zakona o
naseljima: *Ime naselja, ulice i trga određuje skupština općine uz pribavljeno
mišljenje mjesnih zajednica na čijem se području nalazi naselje, ulica odnosno
trg.*

Ustavni sud ocjenjuje da u postupku spajanja,
odnosno razdvajanja naselja i određivanju imena naselja, građanima s područja
na kojem se izmjena obavlja mora biti omogućeno izjašnjavanje o prijedlozima
takvih izmjena, kroz oblik mjesne samouprave koji omogućuje odredba članka 133.
stavka 4. Ustava. Stoga se odredbe članka 4. i članka 9. stavka 1. Zakona o
naseljima na odgovarajući način primjenjuje u postupku razdvajanja naselja i
određivanja njegovog imena.

5. Grad Korčula jedinica je lokalne samouprave s
područjem utvrđenim Zakonom o područjima županija, gradova i općina u Republici
Hrvatskoj (»Narodne novine«, broj 10/97., 124/97., 50/98., 68/98., 22/99.,
117/99., 128/99., 44/00., 129/00., 92/01., 83/02., 25/03., 107/03. i 175/03., u
daljnjem tekstu: Zakon).

Odredbom članka 24. stavka 1. naznačenog Zakona
utvrđeno je koji se gradovi i općine nalaze u sastavu Dubrovačko-neretvanske
županije, a u točki 2. istog članka nabrojana su naselja koja ulaze u sastav Grada
Korčule. Među tim naseljima nalazi se i naselje Pup­nat.

6. Prema odredbi članka 83. stavka 1. Statuta
Grada Korčule (»Službeni glasnik Grada Korčule«, broj 5/01.), mjesni odbori se
osnivaju kao oblik neposrednog sudjelovanja građana u odlučivanju o lokalnim
poslovima od neposrednog svakodnevnog utjecaja na život i rad građana, a koji
se osnivaju za jedno naselje, više međusobno povezanih naselja ili za dio većeg
naselja. Na području Grada Korčule, prema odredbi članka 84. Statuta, osnovani
su mjesni odbori za naselja Čara, Pupnat, Račišće, Postrana i Žrnovo, a Statutarnom odlukom Gradskog
vijeća Grada Korčule na sjednici 26. rujna 2002. godine osnovan je mjesni odbor
Kneže, kao nova jedinica mjesne samouprave na području Grada Korčule.

Odredbama članaka 68. do 92. Poslovnika Gradskog
vijeća Grada Korčule detaljno je propisan postupak donošenja općih akata.

Inicijativu, odnosno prijedlog za donošenje
odluke o izdvajanju mjesta Kneže iz naselja Pupnat, u
granicama mjesnog odbora Kneže, i formiranja posebnog naselja pod nazivom
Kneže, podnio je 6. studenoga 2002. godine, Gradskom vijeću Grada Korčule, Tonči Anzulović, vijećnik
Gradskog vijeća. Taj prijedlog iznesen je na 14. sjednicu Gradskog vijeća Grada
Korčule dana 27. prosinca 2002. godine, kao dopuna dnevnog reda i na toj
sjednici usvojen je prijedlog i donijeta je osporena Odluka.

U konkretnom slučaju nije sporno da se građani
naselja Pup­nat, niti mjesni odbor naselja Pupnat o
prijedlogu osporene Odluke nisu izjašnjavali, niti im je izjašnjavanje bilo
omogućeno.

7. Ustavni sud ocjenjuje da nedostatak mišljenja
građana s područja naselja Pupnat iz kojeg je
izdvojeno i formirano novo naselje Kneže, predstavlja propust koji osporenu
Odluku čini nesuglasnom s odredbama članaka 4. i 9. stavka 1. Zakona o
naseljima.

Također, Ustavni sud utvrđuje da osporena Odluka
nije u suglasnosti ni s odredbom članka 132. stavka 3. Ustava, prema kojoj
građani mogu neposredno sudjelovati u upravljanju lokalnim poslovima, putem
zborova, referenduma i drugih oblika neposrednog odlučivanja u skladu sa
zakonom i statutom.

8. Stoga je, temeljem odredbe članka 55. stavka
1. Ustavnog zakona, odlučeno kao u točki I. Izreke. Točka II. izreke temelji se
na odredbi članka 29. stavka 1. Ustavnog zakona.

Broj: U-II-1693/2003

Zagreb, 8. ožujka 2006.

USTAVNI SUD REPUBLIKE HRVATSKE

Predsjednik

**dr****. sc. Petar Klarić, v. r.**

Odluka, NN 43/2006-1030